# Viquipedista resident

Un viquipedista resident és un editor de la Viquipèdia que accepta l'encàrrec d'una institució, generalment un museu, una biblioteca o un arxiu (el que en anglès s'agrupa sota l'acrònim GLAM), per facilitar l'edició d'articles de la Viquipèdia relatius a aquella institució, la disposició de materials en poder de la institució com a materials sota llicència lliure, i el desenvolupament de relacions entre la institució i la comunitat viquipèdica. Algunes institucions GLAM que tenen o han tingut viquipedista resident són: el Museu Britànic, la Biblioteca Britànica, el Palau de Versalles, el Museu Picasso o la Smithsonian Institution.
Les tasques pròpies dels viquipedistes residents inclouen ajudar el personal propi de la institució, així com als usuaris, i, és clar, fer contribucions als articles de la Viquipèdia que interessen a la institució. També pot ser que facin sessions o cursos de formació sobre aquest tema.

## Història

El primer viquipedista resident, Liam Wyatt, va treballar com a voluntari al Museu Britànic durant un període de cinc setmanes l'any 2010. Va posar en relleu la necessitat que té la Viquipèdia d'entrènyer llaços amb els museus per tal de tenir la informació més precisa i actualitzada possible tot dient: «Hem estat fent la mateixa tasca pels mateixos motius, per al mateix públic i en el mateix mitjà. Perquè no ho fem plegats?».
Aquesta primera experiència fou seguida per les de Lori Phillips al Museu de la Infància d'Indianapolis, que encara dura actualment, i de Benoît Evelin, que es va estar sis mesos seguits col·laborant amb el Palau de Versalles. El Museu Picasso de Barcelona i el Museu de Derby, a Anglaterra, van ser altres institucions pioneres d'aquesta iniciativa. El 2010, la Smithsonian Institution, de Washington DC, va mostrar el seu interès per contractar els serveis d'un viquipedista resident, que finalment va ser la Sarah Stierch. Altres institucions GLAM catalanes que han engegat projectes amb viquipedistes residents són el Museu Nacional d'Art de Catalunya, la vila de Palafrugell, el Museu d'Art Jaume Morera, el Museu d'Història de Catalunya, el Museu de la Música de Barcelona, la Fundació Suñol i el Servei de Biblioteques de la Generalitat de Catalunya.
El 2014 la col·laboració es va ampliar per primer cop a una universitat amb un viquipedista resident a la Universitat de Berkeley i un altre a la Universitat Oberta de Catalunya.

## Referències

* ↑ Woods, Steve «National Library of Scotland seeks Wikipedian in residence». Bristol Wireless, 18-04-2013 [Consulta: 19 juny 2013]. Arxivat 2013-11-02 a Wayback Machine.(anglès)
* ↑ Orlowski, Andrew «British Library seeks taxpayer-funded Wikipedia-fiddler». The Register, 16-02-2012 [Consulta: 19 juny 2013].(anglès)
* ↑ «National Library of Scotland recruits 'Wikipedian'». BBC News, 24-04-2013 [Consulta: 19 juny 2013].(anglès)
* ↑ Cohen, Noam. «Venerable British Museum Enlists in the Wikipedia Revolution». New York Times, 05-06-2010. [Consulta: 27 gener 2013].(anglès)
* 1 2 «Museum Hires First Wikipedian-in-Residence». Indianapolis: Insideindianabusiness.com, 19-08-2011. Arxivat de l'original el 2011-09-27. [Consulta: 27 gener 2013].(anglès)
* ↑ Pàgina del Projecte Château de Versailles(francès)
* ↑ Pàgina del Projecte Museu Picasso(anglès)
* ↑ Pàgina del Projecte Derby Museum(anglès)
* ↑ Cohen, Noam. «Success may be Wikipedia’s biggest challenge». Gdansk: Boston Globe, 12-07-2010. [Consulta: 27 gener 2013].(anglès)
* ↑ Switzer, Cody. «Wikipedian-in-residence helps share Smithsonian archives». The Chronicle of Philanthropy, 28-07-2011. Arxivat de l'original el 2013-01-25. [Consulta: 27 gener 2013].(anglès)
* ↑ Shen, Aviva. «How many women does it take to change Wikipedia?». Smithsonianmag.com, 04-04-2012. Arxivat de l'original el 2017-01-20. [Consulta: 27 gener 2013].(anglès)
* ↑ «La UOC és la primera universitat europea que incorpora un viquipedista resident». Universitat Oberta de Catalunya. Arxivat de l'original el 8 de maig 2014. [Consulta: 30 abril 2014].

## Enllaços externs

* Pàgina del Projecte Viquipedistes residents (anglès)
* The British Museum and me, blog d'un viquipedista resident (anglès)